NARIADENIE KOMISIE (ES) č. 1517/2007
z 19. decembra 2007,
ktorým sa mení a dopĺňa príloha III k nariadeniu Rady (EHS) č. 2092/91 týkajúca sa oddelenia liniek na výrobu biokrmív od liniek na výrobu krmív nepochádzajúcich z ekologickej výroby
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín (1) a najmä na jeho článok 13 druhú zarážku,
keďže:
(1)
V druhom odseku bode 3 časti E prílohy III k nariadeniu (EHS) č. 2092/91 sa ustanovuje výnimka z povinnosti úplne oddeliť celé vybavenie využívané v prevádzkach na prípravu kŕmnych zmesí v zmysle nariadenia Rady (EHS) č. 2092/91 od vybavenia používaného na prípravu kŕmnych zmesí, na ktoré sa toto nariadenia nevzťahuje. Platnosť tejto výnimky sa končí 31. decembra 2007.
(2)
Zo skúseností vyplýva, že prevádzkovatelia túto výnimku rozsiahle uplatňujú. Využívanie tej istej výrobnej linky na výrobu biokrmív a krmív nepochádzajúcich z ekologického poľnohospodárstva prebiehajúcu oddelene v čase, si s cieľom zabezpečiť integritu ekologickej výroby krmív vyžaduje uplatňovanie zodpovedajúcich opatrení zameraných na čistenie. Ukázalo sa, že takéto opatrenia môžu byť účinné, ak sa budú prísne uplatňovať a kontrolovať.
(3)
Článkom 18 nariadenia Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (2) sa ustanovuje, že výroba spracovaného biokrmiva prebieha oddelene od výroby spracovaného neekologického krmiva v čase alebo v priestore.
(4)
Preto je vhodné predĺžiť túto výnimku, kým sa nariadenie (ES) č. 834/2007 nezačne uplatňovať od 1. januára 2009.
(5)
Nariadenie (EHS) č. 2092/91 by sa preto malo zodpovedajúcim spôsobom zmeniť a doplniť.
(6)
Opatrenia ustanovené v tomto nariadení sú v súlade so stanoviskom výboru zriadeného podľa článku 14 nariadenia (EHS) č. 2092/91,
PRIJALA TOTO NARIADENIE:
Článok 1
V časti E prílohy III k nariadeniu (EHS) č. 2092/91 sa v druhom odseku bode 3 dátum „31. decembra 2007“ nahrádza dátumom „31. decembra 2008“.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej Únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. decembra 2007